CELEX: 62011TN0278
Language: sk
Date: 2011-05-25 00:00:00
Title: Vec T-278/11: Žaloba podaná 25. mája 2011 — ClientEarth a i./Komisia

23.7.2011   
            
            
               SK
            
            
               Úradný vestník Európskej únie
            
            
               C 219/20
            
         Žaloba podaná 25. mája 2011 — ClientEarth a i./Komisia
   (Vec T-278/11)
   2011/C 219/32
   Jazyk konania: angličtina
   
      Účastníci konania
   
   
      Žalobcovia: ClientEarth (Londýn, Spojené kráľovstvo) Friends of the Earth Europe (Amsterdam, Holandsko), Stichting Fern (Leiden, Holandsko), a Stichting Corporate Europe Observatory (Amsterdam, Holandsko) (v zastúpení: P. Kirch, advokát)
   
      Žalovaná: Európska komisia
   
      Návrhy
   
   Žalobcovia navrhujú, aby Všeobecný súd:
   
               —
            
            
               určil, že Komisia porušila nariadenie č. 1049/2001 (1),
            
         
               —
            
            
               určil, že Komisia porušila Aarhuský dohovor (2),
            
         
               —
            
            
               určil, že Komisia porušila nariadenia č. 1367/2006 (3),
            
         
               —
            
            
               zrušil rozhodnutie prijaté podľa článku 8 ods. 3 nariadenia č. 1049/2001, pretože Komisia neodpovedala na opakovanú žiadosť žalobcov v stanovenej lehote,
            
         
               —
            
            
               nariadil Komisii, aby v súlade s článkom 9 ods. 4 Aarhuského dohovoru urobila nápravu tak, že v stanovenej lehote umožní prístup ku všetkým požadovaným dokumentom, pokiaľ sa na ne nevzťahuje absolútna výnimka podľa článku 4 ods. 1 nariadenia č. 1049/2001,
            
         
               —
            
            
               zaviazal Komisiu na náhradu trov konania v súlade s článkom 87 Rokovacieho poriadku Všeobecného súdu, vrátane trov konania akéhokoľvek prípadného vedľajšieho účastníka v tomto konaní.
            
         
      Dôvody a hlavné tvrdenia
   
   Žalobcovia navrhujú zrušenie rozhodnutia Komisie, ktorým zamietla ich žiadosť o prístup k dokumentom týkajúcim sa systémov dobrovoľnej certifikácie, o uznanie ktorých bola Komisia na základe článku 18 smernice 2009/28 (4) požiadaná.
   Žalobcovia na podporu svojej žalobu uvádzajú sedem žalobných dôvodov.
   
               1.
            
            
               Prvý žalobný dôvod sa zakladá na porušení článku 8 ods. 2 nariadenia č. 1049/2001, pretože Komisia neodpovedala v stanovenej lehote, ani detailne neodôvodnila žiadosť o jej predĺženie.
            
         
               2.
            
            
               Druhý žalobný dôvod sa zakladá na porušení článku 8 ods. 1 a 2 nariadenia č. 1049/2001, keďže Komisia neodpovedala v predĺženej lehote.
            
         
               3.
            
            
               Tretí žalobný dôvod sa zakladá na porušení článkov 7 a 8 nariadenia č. 1049/2001, keďže Komisia detailne neodôvodnila svoje zamietnutie prístupu k jednotlivým dokumentom.
            
         
               4.
            
            
               Štvrtý žalobný dôvod sa zakladá na porušení článkov 6, 7 a 8 nariadenia č. 1049/2001, pretože Komisia presne nepreskúmala obsah jednotlivo posudzovaných dokumentov.
            
         
               5.
            
            
               Piaty žalobný dôvod sa zakladá na porušení článku 4 ods. 4 Aarhuského dohovoru, článku 4 ods. 2 nariadenia č. 1049/2001 a článku 6 nariadenia č. 1367/2006, keďže Komisia poukazuje na výnimku týkajúcu sa ochrany obchodných záujmov.
            
         
               6.
            
            
               Šiesty žalobný dôvod sa zakladá na porušení článku 4 Aarhuského dohovoru, článku 4 ods. 3 nariadenia č. 1049/2001 a článku 6 nariadenia č. 1367/2006, keďže Komisia vzniesla námietku spočívajúcej v tom, že sprístupnenie dokumentov vážne ohrozí rozhodovacie konanie.
            
         
               7.
            
            
               Siedmy žalobný dôvod sa zakladá na porušení článku 4 ods. 6 a 7 nariadenia č. 1049/2001, pretože Komisia nespresnila, ktorá časť dokumentov môže alebo nemôže byť sprístupnená, ani časovú pôsobnosť prípadnej výnimky.
            
         
      (1)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, s. 43; Mim. vyd. 01/003, s. 331).
   
      (2)  Dohovor OSN/EHK o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia.
   
      (3)  Nariadenie Európskeho parlamentu a Rady (ES) č. 1367/2006 zo 6. septembra 2006 o uplatňovaní ustanovení Aarhuského dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia na inštitúcie a orgány Spoločenstva (Ú. v. EÚ L 264, s. 13).
   
      (4)  Smernica Európskeho parlamentu a Rady 2009/28/ES z 23. apríla 2009 o podpore využívania energie z obnoviteľných zdrojov energie a o zmene a doplnení a následnom zrušení smerníc 2001/77/ES a 2003/30/ES (Ú. v. EÚ L 140, s. 16).